Diari Oficial de la Generalitat Valenciana


Sumari del DOGV 9957, del 15-10-2024 (2024/10098)

RESOLUCIÓ de 7 d’octubre de 2024, del director general de Relacions amb Les Corts, per la qual es publica el conveni d’encàrrec de gestió pel qual la Generalitat, a través de la Conselleria de Justícia i Interior, encomana al Ministeri de l’Interior (Direcció General de la Guàrdia Civil), la seguretat en els edificis de l’administració de justícia a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9957

Data del DOGV
:   15-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10150

CVE
:   JAJT-J-4386-88731

Data del document
:   04-10-2024

Organisme emissor
:   Presidència de la Generalitat

Tipus de document
:   Resolució

La Generalitat, a través de la Conselleria de Justícia i Interior, i el Ministeri de l’Interior (Direcció General de la Guàrdia Civil) han subscrit, prèvia tramitació reglamentària, els dies 5 i 13 de setembre de 2024, respectivament, el conveni d’encàrrec de gestió per la seguretat en els edificis de l’administració de justícia a la Comunitat Valenciana, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 4 d’octubre de 2024 i número 927/2024, és procedent la publicació en el *Diari Oficial de la Generalitat Valenciana*  del conveni esmentat, que figura annex a aquesta resolució.

València, 7 d’octubre de 2024

El director general de Relacions amb Les Corts

Jorge Bellver Casaña

*Conveni d’encomanda de gestió pel qual la Generalitat, a través de la Conselleria de Justícia i Interior, encomana al Ministeri de l’Interior (Direcció General de la Guàrdia Civil) la seguretat en els edificis de l’administració de justícia a la Comunitat Valenciana.*

Reunits

D'una part, la consellera de Justícia i Interior, la Sra. Salomé Pradas Ten, en virtut del nomenament mitjançant el Decret 18/2024, de 12 de juliol, del president de la Generalitat, pel qual nomena les persones titulars de determinades Conselleria de la Generalitat i facultada per acord del Consell, de conformitat amb el que s'establix en l'article 17.f) de la Llei 5/1983, de 30 de desembre, del Consell i expressament facultada per a este acte per acord del Consell de 23 de juliol de 2024.

D’una altra part, el Sr. Leonardo Marcos González, director general de la Guàrdia Civil, nomenat per a este càrrec per Reial decret 477/2023, de 13 de juny, de conformitat amb les competències establides en el subapartat 2.2.1, de l’apartat quint, de l’Orde INT/985/2005, de 7 d’abril, per la qual es deleguen determinades atribucions i s’aproven les delegacions efectuades per altres autoritats.

Intervenen els dos en la representació i amb les facultats que els seus respectius càrrecs els conferixen, i es reconeixen recíprocament capacitat i legitimació per a atorgar i firmar el present conveni d’encomanda de gestió, amb dret suficient per a formalitzar-lo i, en virtut d’això,

Exposen

Primer. L’objecte primordial del present conveni d’encomanda de gestió, partint del respecte als diferents àmbits competencials de cada administració intervinent, és fixar un marc de col·laboració entre el Ministeri de l’Interior i la Generalitat per a aprofitar l’experiència dels efectius de les Forces i Cossos de Seguretat de l’Estat en la vigilància i protecció de les instal·lacions i edificis judicials de l’Administració de justícia a la Comunitat Valenciana.

D’esta manera, les dos administracions exercixen les seues competències en el marc dels principis constitucionals de coordinació i col·laboració, a fi de millorar l’eficàcia pública i evitar duplicitats d’actuació.

Segon. La Llei orgànica 2/1986, de 13 de març, de Forces i Cossos de Seguretat, establix en l’article 37.2 que les comunitats autònomes en els estatuts de les quals estiga prevista la creació d’un cos de policia propi i no facen ús de tal possibilitat podran exercir les funcions de vigilància i protecció dels seus edificis i instal·lacions sol·licitant l’adscripció d’unitats del Cos Nacional de Policia, segons disposa l’article 47 d’esta llei.

Tercer. L’Estatut d’Autonomia de la Generalitat, aprovat per la Llei orgànica 6/1981, de 30 de desembre, de 1981, modificat per la Llei orgànica 5/1982, d’1 de juliol, i reformat per la Llei orgànica 1/2006, de 10 d’abril, establix en l’article 55 la competència per a la creació del cos de policia autonòmica de la Comunitat Valenciana.

Esta possibilitat no s’ha dut a terme fins al moment, si bé s’ha adscrit una unitat del Cos Nacional de Policia a la comunitat autònoma mitjançant acord de col·laboració amb el Ministeri de l’Interior (Resolució del Ministeri de l’Interior de 17 d’octubre de 2018, de la Secretaria General Tècnica (BOE núm. 270, de 8 de novembre de 2018), que compta actualment amb uns efectius limitats per a l’exercici de les funcions previstes en l’estipulació 2a de la resolució mencionada.

Quart. La Comunitat Valenciana està interessada a garantir la seguretat dels edificis a on estan situats els òrgans judicials autonòmics, en virtut de les competències transferides per l’Estat en matèria d’administració de justícia, arreplegades en l’article 36 de l’Estatut d’Autonomia de la Comunitat Valenciana, en la redacció donada per la Llei orgànica 1/2006 de 10 d’abril, i en els reials decrets 293/1995, de 24 de febrer, 1949/1996 i 1950/1996, els dos de 23 d’agost i 491/1997, de 14 d’abril.

A este efecte, proposa garantir la seguretat en els edificis judicials per personal del Cos de la Guàrdia Civil en situació de reserva, d’acord amb el que preveu l’article 37 de la Llei orgànica 2/1986, de 13 de març.

Quint. Al Ministeri de l’Interior correspon l’administració general de la seguretat ciutadana i el comandament superior de les Forces i Cossos de Seguretat de l’Estat, segons el que establix l’article 10.1 de la Llei orgànica 2/1986, de 13 de març, i els articles 1.1 i 1.2 del Reial decret 207/2024, de 27 de febrer, pel qual es desplega l’estructura orgànica bàsica del Ministeri de l’Interior. La Direcció General de la Guàrdia Civil s’integra en el Ministeri de l’Interior, de conformitat amb el citat Reial decret 207/2024, de 27 de febrer.

Sext. Entre les funcions del Cos de la Guàrdia Civil figura la de vigilar i protegir els edificis i instal·lacions públiques que ho requerisquen, tal com arreplega l’article 11.1 de la citada Llei orgànica 2/1986, de 13 de març.

Esta missió pot ser exercida per personal del Cos de la Guàrdia Civil en situació de reserva, d’acord amb el que establix l’article 93.8 de la Llei 24/2014, de 28 de novembre, de règim del personal de la Guàrdia Civil. A este efecte, establix que este personal es troba a la disposició del Ministre de l’Interior per al compliment de funcions policials quan raons de seguretat ciutadana ho requerisquen.

Sèptim. Per raons d’eficàcia i per no disposar dels mitjans tècnics ni personals idonis per al seu acompliment, la Comunitat Valenciana considera convenient conferir al Ministeri de l’Interior, per mitjà de la Direcció General de la Guàrdia Civil, una encomanda de gestió de l’article 11 de la Llei 40/2015, d’1 d’octubre, de règim jurídic del sector públic, que establix que «la realització d’activitats de caràcter material o tècnic de la competència dels òrgans administratius o de les entitats de dret públic podrà ser encomanada a altres òrgans o entitats de dret públic de la mateixa o de diferent administració, sempre que entre les seues competències estiguen eixes activitats, per raons d’eficàcia o quan no es posseïsquen els mitjans tècnics idonis per al seu acompliment».

Per tot el que s’ha exposat, de conformitat amb l’article 11 de la Llei 40/2015, d’1 d’octubre, les parts acorden subscriure el present conveni d’encomanda de gestió que es regirà per les següents

Clàusules

*Primera. Àmbit aplicable subjectiu.*

Són parts del present conveni d’encomanda de gestió la Conselleria de Justícia i Interior de la Generalitat Valenciana com a òrgan que encomana, i la Direcció General de la Guàrdia Civil, com a òrgan encomanat.

*Segona. Objecte de l’encomanda.*

L’encomanda de gestió a què es referix el present conveni té per objecte establir i regular la participació del personal del Cos de la Guàrdia Civil, en situació de reserva, en les missions de vigilància i protecció d’edificis i instal·lacions de l’Administració de justícia a la Comunitat Valenciana, d’acord amb el que disposen els articles 11.1.c i 37.3 de la Llei orgànica 2/1986, de 13 de març.

*Tercera. Titularitat de les activitats encomanades.*

Segons el que disposa l’article 11.2 de la Llei 40/2015, d’1 d’octubre, esta encomanda no suposa la cessió de la titularitat de la competència ni dels elements substantius del seu exercici, i és responsabilitat de l’òrgan que encomanda dictar totes les actes o resolucions de caràcter jurídic que donen suport o en les quals s’integre la concreta activitat material objecte d’encomanda.

*Quarta. Compromisos del Ministeri de l’Interior (Direcció General de la Guàrdia Civil).*

1. La Direcció General de la Guàrdia Civil, en el marc de la col·laboració definida en la present encomanda de gestió, es compromet a:

Constituir a la Comunitat Valenciana unitats específiques de la Guàrdia Civil amb personal en situació de reserva, per a la prestació dels servicis de vigilància i protecció dels edificis i instal·lacions judicials radicats a la comunitat autònoma a la vista de les necessitats de vigilància i protecció plantejades per la Generalitat, amb dependència orgànica i funcional en la forma que es determina a continuació:

a) Destacaments de seus judicials, integrats per efectius de la Guàrdia Civil en situació de reserva de les escales de suboficials i de caps i guàrdies, el nombre, efectius i ocupacions dels quals seran establits per la Comissió Mixta de Seguiment per a la prestació d’este servici en les seus judicials que determinen la Generalitat.

b) Unitats de seus judicials de comandància, una per província, integrades cada una d’estes per un (1) efectiu de la Guàrdia Civil en situació de reserva de l’escala d’oficials, i l’ocupació l’establirà la Comissió Mixta de Seguiment, amb funcions de coordinació dels destacaments, i de relació amb els òrgans provincials de la Generalitat. Comptarà amb una plana major (d’ara en avant, PLM), segons el catàleg de llocs de treball vigent.

c) Unitat de seus judicials de zona, integrada per un (1) efectiu de la Guàrdia Civil en situació de reserva de l’escala d’oficials, i l’ocupació l’establirà la Comissió Mixta de Seguiment, amb funcions de coordinació de les unitats de seus judicials citades anteriorment, i de seguiment de l’encomanda amb els òrgans de la Generalitat. Comptarà amb una PLM, segons el catàleg de llocs de treball vigent.

Els destacaments i les unitats de seus judicials de comandància s’enquadraran dins de cada comandància, amb dependència orgànica i funcional del cap de la comandància.

La unitat de seus judicials de zona s’enquadrarà en la direcció de zona, amb dependència orgànica i funcional del cap de la zona.

Qualsevol proposta o suggeriment relacionat amb el servici que consideren oportú formular els responsables de la Comunitat Valenciana, al càrrec dels quals es trobe l’edifici i instal·lació de què es tracte, el cursaran davant del cap de la unitat específica de la Guàrdia Civil responsable dels destacaments en cada província, que resoldrà si té competència per a això, o l’elevarà a unitats superiors. Si no hi ha un altre remei, es presentarà davant del Comité Tècnic de la Comissió Mixta de Seguiment de l’encomanda, que resoldrà el pertinent.

2. La Direcció General de la Guàrdia Civil anunciarà les vacants que es produïsquen, a fi de mantindre coberts els llocs de servici amb personal en situació de reserva que voluntàriament ho sol·liciten. Igualment, seleccionarà el personal més idoni que complisca les condicions requerides per a cada lloc.

D’acord amb la normativa d’incentius al rendiment de la Guàrdia Civil, aplicable supletòria a la present encomanda, la percepció del complement de productivitat mensual en cas de baixa mèdica, no produïda durant la prestació del servici, es reduirà en proporció al nombre de dies de no disponibilitat per este motiu que corresponga al període. Esta circumstància es tindrà en compte en les liquidacions per la prestació del servici.

3. El servici serà prestat amb la uniformitat i equip reglamentaris del Cos de la Guàrdia Civil, amb subjecció a les normes generals establides per al seu exercici i desenvolupament, així com les particulars que procedisquen.

L’horari, jornada de servici, règim de vacacions i permisos del personal destinat o comissionat s’adequarà a la normativa que siga aplicable en cada moment a la Guàrdia Civil.

*Quinta. Compromisos del Consell de la Generalitat Valenciana.*

El departament competent de la Conselleria de Justícia i Interior es compromet a:

1. Proporcionar la informació necessària i suficient relativa als edificis i instal·lacions per a l’exercici de les funcions de vigilància i protecció objecte d’esta encomanda.

2. Facilitar els mitjans i instal·lacions necessaris per a l’acompliment de les comeses de vigilància i protecció dels edificis judicials. Les peticions d’estos mitjans hauran de ser analitzades i aprovades per la Comissió Mixta de Seguiment i estan subjectes a les disponibilitats pressupostàries per a cada exercici pressupostari. En tot cas, els mitjans materials necessaris proporcionats per la Generalitat per a la vigilància i la protecció dels edificis i instal·lacions judicials seran titularitat de la citada administració autonòmica.

3. Coordinar les necessitats i activitats dels edificis i instal·lacions judicials, així com compatibilitzar l’actuació de la Guàrdia Civil amb la gestió diària de les seus judicials. Esta coordinació es durà a terme per mitjà del cap de la unitat en la qual estiguen enquadrats els guàrdies civils que presten el servici.

4. Per a coadjuvar al desenvolupament de les activitats que preveu la present encomanda, la Direcció General de Justícia aportarà una quantitat que englobarà en el seu conjunt les diferències retributives del personal del Cos de la Guàrdia Civil entre les situacions d’actiu i reserva sense destinació, un complement de productivitat atesa la peculiaritat dels diferents llocs de treball, així com els altres gastos derivats de l’equipament o mitjans materials necessaris per a la realització del servici.

5. Així mateix, la Direcció General de Justícia abonarà els costos que, amb caràcter excepcional, es produïsquen per indemnitzacions per raó del servici (dietes i locomoció) i altres gastos (consum de munició en els exercicis de tir anuals d’este personal) dins dels imports que establisca la Comissió Tècnica, de conformitat amb el que disposa la normativa vigent sobre esta mena d’indemnitzacions i d’acord amb les seues disponibilitats pressupostàries per a cada exercici pressupostari.

Les quanties pecuniàries necessàries es modularan en funció del nombre d’efectius reals destinats i en comissió de servici a les missions previstes i que es concreten inicialment en el si de la Comissió Mixta de Seguiment. La dotació d’efectius es revisarà segons les necessitats.

6. Esta contraprestació econòmica s’ingressarà en el Tresor Públic a favor de la Direcció General de la Guàrdia Civil, amb la justificació i informe previs per part d’esta, en dos pagaments:

a) El primer comprendrà la totalitat de les quanties en el concepte pressupostari de productivitat dedicades a generar crèdit, així com les quanties equivalents a les diferències retributives corresponents al personal en situació de reserva afectat pel present conveni d’encomanda de gestió per ocupar un lloc de treball catalogat, generades en el primer semestre de l’any. El pagament per este concepte es tramitarà el mes de juliol de cada exercici.

b) El segon comprendrà la totalitat de les quanties en el concepte pressupostari de productivitat dedicades a generar crèdit, així com de les quanties equivalents a les diferències retributives corresponents al personal en situació de reserva afectat pel present conveni d’encomanda de gestió per ocupar un lloc de treball catalogat, generades en el segon semestre de l’any. El pagament per este concepte es tramitarà el mes de desembre de cada exercici.

Les quanties per altres conceptes pressupostaris no inclosos en els apartats anteriors (indemnitzacions per raó de servici i altres gastos, dins dels imports establits per la Comissió Tècnica) seran abonades en les dates que ho sol·licite la Direcció General de la Guàrdia Civil.

7. Efectuats els ingressos, la Comunitat Valenciana aportarà a les habilitacions de la Guàrdia Civil els documents acreditatius de pagament que disposa l’article 4.2 de l’Orde HFP/147/2022, de 2 de març, sobre documentació i tramitació d’expedients de modificacions pressupostàries i d’autoritzacions per a adquirir compromisos de gasto amb càrrec a exercicis futurs, a fi d’iniciar els tràmits preceptius per a generar el crèdit necessari en els conceptes pressupostaris que corresponguen.

8. En l’exercici següent es procedirà, si és el cas, i amb la justificació prèvia de la Direcció General de la Guàrdia Civil, a la liquidació a la qual pertoque pels desfasaments que s’hagen produït entre el que s’ha ingressat i el que s’ha generat realment, o al reintegrament que procedisca si la justificació resulta inferior a les quantitats anticipades, i, en el cas que hi haja pròrroga de l’encomanda, es podrà compensar la quantitat excedent minorant en la mateixa quantia l’acompte de l’exercici següent.

9. Els imports que la Comunitat Valenciana ha d’aportar en els exercicis en els quals estiga vigent l’encomanda corresponents a les diferències retributives de l’apartat 4 s’actualitzaran, com a mínim, segons el que s’establisca en les normes que regulen les retribucions del personal de la Guàrdia Civil, tant les anuals pressupostàries, com les que es puguen dictar al llarg de l’exercici.

Tot això, subjecte als criteris, instruccions i limitacions que sobre la matèria puga dictar el Ministeri d’Hisenda i Funció Pública.

10. L’ingrés de les quanties per altres conceptes pressupostaris diferents de les diferències retributives i de la productivitat es materialitzarà de manera desagregada atenent la naturalesa dels gastos per compensar segons es detalla a continuació, a fi de facilitar la seua incorporació en l’expedient de modificació de crèdit:

a) Gastos derivats de l’equipament o mitjans materials precisos per a la realització del servici.

b) Gastos sobre indemnitzacions per raó del servici.

c) Gastos de reposició de vestuari.

11. Durant la vigència d’esta encomanda, amb periodicitat anual, s’acordarà en el si de la Comissió Mixta de Seguiment els edificis a on s’establiran els destacaments i el nombre d’efectius del Cos de la Guàrdia Civil necessaris per a cobrir la vigilància, els incentius al personal, les necessitats d’este i les relatives al servici, així com els recursos econòmics que aportarà la Direcció General de Justícia a la Comunitat Valenciana, d’acord amb les seues disponibilitats pressupostàries per a cada exercici pressupostari, per a fer front als gastos derivats de l’aplicació de l’encomanda. L’actualització dels gastos de personal haurà d’arreplegar, almenys, els increments que establisquen les lleis anuals de pressupostos, i altres normes aplicables, referides a les retribucions bàsiques i complementàries dels membres de les Forces i Cossos de Seguretat de l’Estat.

12. La compensació dels gastos generats per l’activitat encomanada es realitzarà amb càrrec a l’aplicació dels pressupostos de la Direcció General de Justícia W00453156926V745, d’acord amb el següent detall i atesos els costos estimats de la seua execució:

|  |  |
| --- | --- |
| *Anualitats* | *Crèdits* |
| 2024 | 4.154.281,87 € |
| 2025 | 4.278.910,33 €\* |
| 2026 | 4.407.277,63 €\* |
| 2027 | 4.539.495,96 €\* |

\* Estos imports quedaran condicionats a l’existència de consignació pressupostària suficient i adequada en els respectius exercicis.

Les quantitats consignades per als exercicis posteriors a l’actual prenen com a referència la dotació habitual d’este crèdit pressupostari, la qual es preveu suficient per a l’execució de l’objecte del present conveni d’encomanda de gestió. Si cal, este crèdit consignat serà incrementat per a complir el que establix el punt 9 d’esta clàusula.

13.La Direcció General de Justícia abonarà els gastos derivats del present conveni d’encomanda de gestió, en la forma prevista, amb la presentació prèvia de certificació emesa pels òrgans competents de la Direcció General de la Guàrdia Civil del Ministeri de l’Interior del compliment de la finalitat de l’encomanda i de l’aplicació dels fons destinats a este efecte, indicant el nombre d’efectius dedicats als servicis de vigilància en cada edifici judicial.

14. El desenvolupament del present conveni d’encomanda de gestió no generarà gasto extraordinari per al Ministeri de l’Interior (Direcció General de la Guàrdia Civil).

*Sexta. Comissions de seguiment.*

1. A fi d’impulsar les actuacions previstes en este conveni d’encomanda de gestió i garantir el seu desenvolupament integral es creen els òrgans següents:

– Comissió Mixta de Seguiment.

– Comissió Tècnica.

2. La Comissió Mixta de Seguiment estarà copresidida pel delegat del Govern a la Comunitat Valenciana en representació del Ministeri de l’Interior i per la consellera de Justícia i Interior, en representació del Consell de la Comunitat Valenciana, o per les persones en qui delegue cada una de les parts.

Com a vocals, en representació de la Direcció General de la Guàrdia Civil, actuarà la persona titular de la Direcció de la Zona de la Guàrdia Civil de València i l’oficial de la Guàrdia Civil que a la comunitat autònoma exercisca funcions de seguiment de l’encomanda i coordinació a escala autonòmica, de les unitats de vigilància i protecció de les seus judicials i, per part, del Consell de la Generalitat la persona titular de la Secretaria Autonòmica de Justícia, la persona titular de la Direcció General de Justícia o per les persones en qui delegue cada una de les parts.

La Comissió Mixta de Seguiment, en tot cas, es reunirà una vegada a l’any.

3. La Comissió Tècnica estarà formada paritàriament per cada una de les parts firmants.

a) Per part de la Direcció General de la Guàrdia Civil, un oficial d’este cos pertanyent a la zona de la Guàrdia Civil de València, així com l’oficial de la Guàrdia Civil que, a la comunitat autònoma, exercisca funcions de seguiment del conveni d’encomanda de gestió i coordinació a escala autonòmica de les unitats de vigilància i protecció de les seus judicials o per les persones en qui es delegue.

b) Per part del Govern de la Comunitat Valenciana, la persona titular de l’òrgan administratiu competent en matèria de recursos materials de justícia i la persona titular de la gerència de les seus judicials, o per les persones en qui es delegue.

La Comissió Tècnica s’encarregarà d’atendre les incidències que es presenten en el desenvolupament dels servicis de vigilància i de preparar les reunions de la Comissió Mixta de Seguiment.

La Comissió Tècnica es reunirà almenys una vegada al trimestre i, en tot cas, quan siga convocada per qualsevol de les parts amb la indicació prèvia dels assumptes que cal tractar.

4. Els òrgans de seguiment podran recaptar la compareixença, per interés d’estos, d’altres experts en la matèria per tractar amb dret a veu, però sense vot.

5. En aplicació del III Pla d’igualtat de dones i hòmens de la Generalitat, en la designació dels representants de la Generalitat, es tindrà en compte la presència equilibrada de dones i hòmens.

6. Les convocatòries, acords i documentació dels òrgans de seguiment els produirà i custodiarà una secretaria administrativa, el règim de la qual s’establirà en la primera reunió la Comissió Mixta de Seguiment.

7. Els òrgans de seguiment adoptaran les seues decisions en plena coordinació amb els òrgans sectorials de cooperació i coordinació en matèria de seguretat entre l’Estat i la Comunitat Valenciana.

8. Per als acords adoptats per la Comissió de Seguiment que impliquen una modificació del contingut mínim i essencial del present conveni d’encomanda de gestió, caldrà la subscripció per les parts de la corresponent addenda modificativa, entre altres supòsits, tindran esta consideració, l’increment del cost i/o dels efectius totals, amb les excepcions que s’indica a continuació.

Sense necessitat de la referida addenda modificativa, podrà acordar i establir, amb caràcter general, els aspectes de detall d’execució del conveni d’encomanda de gestió, entre altres, els que preveu el punt 1 de la clàusula quarta, així com, amb l’informe previ del Servici de Retribucions de la Guàrdia Civil, el que preveu el punt 11 de la clàusula quinta, per a les actualitzacions anuals, si és el cas, del cost del conveni per aplicació de la normativa pressupostària, referides a les retribucions bàsiques i complementàries dels membres de les Forces i Cossos de Seguretat de l’Estat.

9. Els òrgans de seguiment hauran de remetre a les dos parts una copia de les actes, acords o informes que, si és el cas, emeten en el desplegament i execució de les funcions que tinguen assignades.

10. Els òrgans de seguiment es regiran d’acord amb el que es preveu per als òrgans col·legiats en la Llei 40/2015, d’1 d’octubre.

*Sèptima. Protecció de dades i seguretat de la informació.*

Les parts es comprometen a adoptar les mesures de caràcter tècnic i organitzatiu necessàries que garantisquen la seguretat de les dades de caràcter personal i eviten la seua alteració, pèrdua de tractament i accés no autoritzat, tenint en compte l’estat de la tecnologia, la naturalesa de les dades emmagatzemades i els riscos als quals estan exposats, provinguen de l’acció humana o del medi físic o natural.

Les parts es comprometen a mantindre la confidencialitat de totes les dades i les informacions facilitades per l’altra part i que siguen concernents a l’execució de l’objecte del present conveni d’encomanda de gestió, i les parts hauran de mantindre esta informació en reserva i secret i no revelar-la de cap manera, totalment o parcialment, a cap persona física o jurídica que no siga part d’este, excepte en els casos i mitjançant la forma previstos legalment.

Si durant l’execució del present conveni d’encomanda de gestió les parts tracten dades de caràcter personal, estes s’obliguen al compliment del que es preveu en el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades (Reglament general de protecció de dades); en la Llei orgànica 3/2018, de 5 de desembre, de protecció de dades personals i garantia dels drets digitals, i en el que siga aplicable; en la Llei orgànica 7/2021, de 26 de maig, de protecció de dades personals tractats per a fins de prevenció, detecció, investigació i enjudiciament d’infraccions penals i d’execució de sancions penals, que ha transposat al dret espanyol, la Directiva (UE) 2016/680, del Parlament Europeu i del Consell, de 27 d’abril de 2016, en esta matèria.

Les dades personals referides podran ser comunicades a administracions públiques, òrgans judicials i òrgans de control en compliment d’una obligació legal. Una vegada deixen de ser necessàries o en els casos en els quals s’haja exercitat el dret de supressió, es mantindran bloquejades per a atendre possibles responsabilitats derivades del tractament, fins al seu termini de prescripció, després de la qual cosa seran eliminades.

*Octava. Règim jurídic i resolució de controvèrsies.*

Este conveni d’encomanda de gestió té caràcter administratiu, del que preveu l’article 11 de la Llei 40/2015, d’1 d’octubre, i es regix en el seu desplegament i per a la seua interpretació per l’ordenament jurídic administratiu, amb expressa submissió de les parts firmants a la jurisdicció contenciosa administrativa en cas de conflictes que no puguen ser resolts en el si de la Comissió Mixta de Seguiment.

*Novena. Causes d’extinció i resolució.*

El present conveni d’encomanda s’extingirà pel compliment de les actuacions que constituïxen el seu objecte o per incórrer en causa de resolució, i estes són les següents:

a) El transcurs del termini de vigència de l’encomanda sense haver-se’n acordat la pròrroga.

b) L’acord unànime de tots els firmants.

c) L’incompliment de les obligacions i els compromisos assumits per part d’algun dels firmants.

En este cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o els compromisos que es consideren incomplits. Este requeriment serà comunicat al responsable del mecanisme de seguiment, vigilància i control de l’execució de l’encomanda i a les altres parts firmants.

Si transcorregut el termini indicat en el requeriment persistix l’incompliment, la part que el va dirigir notificarà a les parts firmants la concurrència de la causa de resolució i s’entendrà resolta l’encomanda de gestió. La resolució de l’encomanda per esta causa podrà comportar la indemnització dels perjuís causats si així s’ha previst.

d) Per decisió judicial declaratòria de la nul·litat de l’encomanda.

e) Si es produïxen circumstàncies que facen impossible o innecessària la realització de les actuacions encomanades.

Quan, per qualsevol de les causes previstes en el conveni d’encomanda de gestió, es produïsca la seua extinció i hi haja actuacions en curs d’execució, les parts, a proposta de la Comissió Mixta de Seguiment, podran acordar la seua continuació i finalització en un termini improrrogable a comptar de la data de la seua resolució, transcorregut el qual haurà de realitzar-se la liquidació d’estes.

*Dècima. Eficàcia, publicitat i duració.*

El present conveni d’encomanda de gestió es perfecciona amb la firma de les parts i es publicarà, per a la seua eficàcia, en el *Diari Oficial de la Generalitat Valenciana*, sense perjuí de la seua publicació en el *Boletín Oficial del Estado*. Igualment, de conformitat amb el que establix la Llei 1/2022, de 13 d’abril, de la Generalitat, de transparència, bon govern de la Comunitat Valenciana, i els articles 12.2 i 13.1 del Decret 105/2017, de 28 de juliol, del Consell, que desplega l’anterior, el text íntegre del conveni d’encomanda de gestió serà publicat en el Portal de Transparència de la Generalitat, GVA Oberta.

La seua vigència s’estendrà per un període de quatre anys, des de la data de la publicació en el *Diari Oficial de la Generalitat Valenciana*, i serà aplicable des de l’1 de gener de 2024 a l’efecte de prestació dels servicis i materialització dels pagaments que estos impliquen, de conformitat amb l’article 39.3 de la Llei 39/2015, d’1 d’octubre, del procediment administratiu comú de les administracions públiques.

Este conveni d’encomanda de gestió podrà ser modificat en qualsevol moment, sempre que ho manifeste qualsevol de les parts per a adaptar-lo a noves exigències legals o de qualsevol altra índole, o perquè l’experiència faça necessària la modificació d’algun punt d’este.

En qualsevol moment abans de la finalització del seu termini de vigència, mitjançant una addenda, es podrà recordar la pròrroga de l’encomanda per un període de fins a quatre anys addicionals o la seua extinció.

El document en el qual s’acorde la pròrroga es determinarà l’import màxim que ha d’aportar la Comunitat Valenciana per a finançar els gastos en el període de pròrroga que s’establisca.

*Onzena. Publicitat.*

Esta encomanda podrà ser posada a la disposició dels ciutadans en el Portal de la Transparència, en aplicació del que disposa l’article 8.1.b de la Llei 19/2013, de 9 de desembre, de transparència, accés a la informació pública i bon govern.

*Dotzena. Vinculació entre les parts.*

El present conveni d’encomanda de gestió no generarà cap mena de vinculació contractual ni laboral entre les parts firmants i les persones físiques que exercisquen les activitats pròpies d’este.

*Tretzena. Substitució del conveni d’encomanda de gestió de data 15 de desembre de 2020.*

S’acorda resoldre el conveni d’encomanda de gestió subscrit pels firmants de data 15 de desembre de 2020, cosa que dona lloc a la seua liquidació i extinció des de la publicació del present conveni en el *Diari Oficial de la Generalitat Valenciana*.

Des de la data en què el present conveni d’encomanda de gestió adquirisca eficàcia jurídica, substituirà íntegrament el firmat per les parts en data 15 de desembre de 2020, conveni que, per consegüent, es declara resolt, liquidat i extint.

I en prova de conformitat amb tot això, en l’exercici de les facultats que legalment corresponen a cada un dels firmants, i obligant les administracions públiques que cada un representen, se subscriu electrònicament el present conveni d’encomanda de gestió, en el lloc indicat més amunt.

5 de setembre de 2024

Conselleria de Justícia i Interior

Firmat: Salomé Pradas Ten

13 de setembre de 2024

Direcció General de la Guàrdia Civil

Firmat: Leonardo Marcos González